Advokaat sterf ná skoot in hof | Maroela Media
Adv. Addelaid Ferreira Watt en haar dogter, Lindsay. (Foto: Facebook)
ŉ Senior staatsadvokaat van KwaZulu-Natal is Maandag dood toe ŉ skoot per ongeluk in die hof afgevuur is. Adv. Addelaid Ferreira Watt (63) het gepraktiseer in die Umzimkhulu-hof naby Pietermaritzburg. Volgens ŉ verklaring deur die KwaZulu-Natalse polisie het ŉ vuurwapen wat as bewysstuk in ŉ saak van huisroof ingehandig is, per ongeluk Maandag in die hof afgegaan. Volgens die polisie het die skoot Watt in haar linker heup getref en sy is net na 15:00 per ambulans na ŉ hospitaal geneem. Sy het later in die hospitaal aan haar wonde beswyk.
“Dis ŉ verskriklike ding wat gebeur het. Sy was so ŉ spesiale mens. Opreg, eerlik en sy het lynreg geloop,” sê Watt se jare lange vriendin, Elsabey Luus. Luus sê Watt het Sondag vir haar gesê dat sy “moeg voel”.
Luus vertel Watt het veral ŉ spesiale verhouding met haar dogter, Lindsay Watt, gehad. Dié is verloof en sal volgens Luus volgende jaar trou. “Nou sal sy dit sonder haar ma moet doen.”
Op haar Facebook-blad skryf Lindsay: “ŉ Ma, ŉ vriendin en ŉ ongelooflik dinamiese en veerkragtige vrou. Rus in vrede. Ek sal jou nooit vergeet nie. Jy het ŉ deel van my lewe gevul met liefde, humor en ŉ wonderlike band. Ek gaan jou verskriklik mis. Baie lief vir jou.”
Lindsay het nie op verdere vrae van Maroela Media gereageer nie. Maroela Media wag ook nog vir die Nasionale Vervolgingsgesag om kommentaar te lewer op die voorval.
Die polisie in KwaZulu-Natal ondersoek ŉ saak van strafbare manslag.
In die nuus KwaZulu-Natal Nasionale Vervolgingsgesag
Liewe land, was die vuurwapen nie veronderstel om “veilig” gemaak te wees (m.a.w. die veiligheidsknip OP) nie? En die dame het beswyk aan haar WONDE – een koeël, meervoudige wonde? Ek vra maar net.
Innige meegevoel aan die dame se dogter, familie, gesin en vriendekring.
Joh! Moes daar nie seker gemaak wees dat die wapen nie gelaai was nie? Iemand is in die sop!, so jammer dat ‘n onskuldige persoon as gevolg van nalatigheid moes sterf.
en kyk nou weer . die soveelste dood agv `n vuurwapen in die laaste week alleen . haal die wapens uit die hande van die burgery en plaas `n algehele verbod op die besit daarvan .
en ja , dit sou nie gebeur het as dit `n mes , of knopkerrie of bottelkop was nie .
| sien reaksie (12)
Wie okal se werk dit was om die vuurwapen te beveilig vir die hof was nalatig, en moet aangekla word van minstens strafbare manslag.
Dit is wat gebeur as 99% van die polissie onbevoeg is om n wapen te hanteer